Crna Gora: Određeni ambasadori u zemljama bivše Jugoslavije\nUkoliko na predstojećim parlamentarnim izborima u Crnoj Gori pobjedi koalicija DPS-SDP i ukoliko zemlje domaćini odluče da im izdaju agreman, već se zna ko će biti crnogorski ambasadori u državama bivše SFRJ.\nU vladajućoj koaliciji Demokratske partije socijalista i Socijaldemokratske partije postignut je dogovor o budućim ambasadorima Crne Gore u zemljama bivše Jugoslavije.\nBivši ministri inostranih poslova Crne Gore Branko Lukovac i Branko Perović biće crnogorski ambasadori u Hrvatskoj i Sloveniji. Abasador u Sarajevu biće doskorašnji ambasador Srbije i Crne Gore u Poljskoj Ramiz Bašić, a u Skoplju direktor Budvanske rivijere Duško Lalićević.\nRanije je objavljeno da će prvi crnogorski ambasador u Beogradu biti gradonačelnik Bara Anka Vojvodić.\nDogovor o naimenovanjima diplomata postignut je zbog izuzetne važnosti koju Podgorica pridaje odnosima sa bivšim jugoslovenskim republikama.\nNavodi se da je da su do realizacije potrebne dvije etape - pobjeda koalicije DPS-SDP na izborima 10 septembra i odluka zemalja da izdaju agreman crnogorskim diplomatama.\nNo, predsjednik Socijalističke narodne partije Predrag Bulatović ubijeđen je da koalicija Demokratske partije socijalista i Socijaldemokratske partije neće osvojiti apsolutnu vlast na izborima i poručio da ta stranka neće praviti nikakve postizborne saveze sa tom koalicijom.\n“Odbacujem mogućnost da DPS i SDP ponovo osvoje apsolutnu vlast”, rekao je Bulatović. On je kazao da bi ponovna apsolutna vlast DPS i SDP imala pogubne posljedice za Crnu Goru i njene građane u svim aspektima.\nOn je rekao da se teze da će SNP, poslije izbora, ući u vladu sa DPS i SDP plasiraju »iz tajnih kanala sa ciljem da se nanese šteta opoziciji«.


Evropski parlament usvojio rezoluciju u kojoj spominje SPC kao promoter Rusije u regionu - European Western Balkans\nAutor EWB 14. 03. 2022.\nBRISEL – Evropski parlament usvojio je rezoluciju u kojoj se osuđuju napori Rusije da iskoristi etničke tenzije na Zapadnom Balkanu “u cilju rasplamsavanja sukoba i podela” što bi moglo dovesti do destabilizacije celog regiona.\nUsvojena rezolucija odnosi se na strana uplitanja u demokratske procese unutar Evropske unije a uključuje i borbu protiv dezinformacija. Zaključuje se da je EU potrebna koordinisana strategija u borbi protiv sdtranih uticaja, koji su sve sofisticiraniji uz široku upotrebu veštačke inteligencije.\nU rezoluciji se izražava zabrinutost evropskih poslanika zbog “pokušaja pravoslavne crkve u zemljama kao što su Srbija, Crna Gora i Bosna i Hercegovina, posebno u entitetu Republika Srpska, da promoviše Rusiju kao zaštitnicu tradicionalnih porodičnih vrednosti i ojača odnose između države i crkve”.\n“Primećuje se da strano mešanje takođe može ostvariti uticajem i instrumentalizacijom verskih instituta, kao što je ruski uticaj u pravoslavnim crkvama, posebno u Srbiji, Crnoj Gori , Bosni i Hercegovini a posebno u njenom entitetu Republici Srpskoj”, stoji u tekstu rezolucije Evropskog parlamenta. Dodaje se da se time seje razdor među lokalnim stanovništvom, “razvija pristrasno pisanje istorije i promovisanje antievropskiih programa”.\nParlament poziva Evropsku komisiju i države članice da osiguraju bolju koordinaciju i zaštitu verskih institucija od stranog uplitanja.\nPoslanici EP naglasili su važnost pružanja jasne perspektive za zemlje kandidate i potencijalne kandidate na Zapadnom Balkanu, “budući da zemlje kao što su Rusija, Turska i Kina pokušavaju da koriste ovaj region kao laboratoriju za manipulaciju informacijama i hibridno ratovanje, čiji je cilj podrivanje EU”.\nIzražava se zabrinutost zbog toga što Mađarska i Srbija pomažu Kini i Rusiji u ostvarivanju geopolitičkih ciljeva u ovom regionu i preporučuje dijalog sa civilnim društvom na Zapadnom Balkanu u radi usklađivanja napora u borbi protiv dezinformacija. Kako stoji u tekstu rezolucije, Evropska komisija trebalo bi da izgradu svu potrebnu infrastrukturu kako bi pružila odgovore zasnovane na dokazima na kratkoročne i duguročne pretnje koje dezinformacije nose sa sobom.\nSPC: Ne stvaramo napetost među narodima\nSrpska pravoslavna crkva (SPC) saopštila je danas da je spominjanje SPC u rezoluciji EP zasnovano “isključivo na dubokim istorijskim predrasudama i tendenciozno kreiranim stereotipima nije iznanađujuće, ali svakako, jeste duboko razočaravajuće”, prenosi N1.\nSPC je navela da je “začuđujuće stavlјanje u negativan kontekst pitanja zaštite tradicionalnih porodičnih vrednosti, za koje se srpska crkva zalaže na isti način kako to zaista čini i Ruska pravoslavna crkva, kao i sve ostale pomesne pravoslavne crkve bez izuzetka, ali, ni najmanje različito, i katolička crkva, kao i neke crkve reformacije”.\nZaključili su da niti postoji niti može da postoji uplitanje, bilo sa Istoka bilo sa Zapada, u fundamentalna pitanja mira i saživota, koja se nalaze u središtu interesovanja, rada i angažovanja SPC.\nEvropski parlamentRusijaSPCZapadni Balkan